Fulga ermitkolibro

La **Fulga ermitkolibro** (*Threnetes niger*) estas specio de kolibroj en la familio Trokiledoj. Ĝi troviĝas en Brazilo kaj Franca Gujano.

## Taksonomio 
La Fulgan ermitkolibron formale priskribis la sveda natursciencisto Carl Linnaeus en 1758 en la 10a eldono de sia verko *Systema Naturae* kun la duvorta nomo *Trochilus niger*. La tipa loko estas Kajeno en Franca Gujano. La Fulga ermitkolibro estas nun metita en la genron *Threnetes*, kiun enkondukis John Gould en 1852.

* *T. n. niger* (Linnaeus, 1758)
* *T. n. loehkeni* Grantsau, 1969

La taksonomio kaj sistematiko de la komplekso formita de la Palvosta kaj la Fulga ermitkolibroj starigis multan konfuzon. Kelkaj fakuloj konsideras la Fulgan ermitkolibron kiel melanisman variaĵon de la Palvosta ermitkolibro (*T. leucurus*). Ĉar *T. niger* estis priskribita la unua, tiu scienca nomo estas la valida nomo por ambaŭ kiam ili estas konsiderataj samspeciaj.

La Palvosta kaj la Fulga ermitkolibroj estas agnoskitaj kiel apartaj specioj fare de la Sudamerika Klasigkomitato de la *American Ornithological Society* (SACC), la International Ornithological Committee (IOC), la Clements taksonomio, kaj la verko de BirdLife International nome *Handbook of the Birds of the World* (HBW). Tamen, la atribuo de subspecioj inter ili varias. La SACC, IOC, kaj Clements atribuas la supre menciitajn du subspeciojn al la Fulga ermitkolibro. HBW transigas subspecion *loehkeni* el la Fulga al la Palvosta, lasante la Fulgan monotipa.

Aliaj fakuloj sugestas, ke ankaŭ la **bronzvosta ermitkolibro** (*T. n. loehkeni*) estu konsiderata valida specio kaj inkludas la dubindan **ermitkolibron de Christina** (*T. n. christinae*) kiel subspecion. **La fulga ermitkolibro de Freire** (*T. n. freirei*) estas intermeza inter la fulga kaj la bronzvosta ermitkolibroj tamen, kaj tiel ties statuso postulas klarigon antaŭ la solvo de la situacio.

La Fulga ermitkolibro kaj la aliaj du membroj de la genro, nome la Palvosta ermitkolibro kaj la Strivosta ermitkolibro (*T. ruckeri*), formas superspecion.

## Aspekto 
La fulga ermitkolibro estas 10 ĝis 12 cm longa. La plenkreska masklo havas irizajn bronzverdajn suprajn partojn kaj bruston, nigrajn orelmakulon kaj gorĝon, kaj palan vangan strion. La vosto de la nomiga subspecio estas unuforme malhela; tiu de *T. n. loehkeni* havas palajn plumpintojn. La ventro estas malhelbrungriza. Ĝi havas preskaŭ rektan bekon. Kiel ĉe aliaj ermitkolibroj, ambaŭ seksoj estas similaj; la beko de la femalo estas iom pli kurba ol tiu de la masklo kaj la plumaro havas malpli da kontrasto inter la gorĝo, brusto kaj ventro. Junaj birdoj similas al la plenkreskulo sed havas okrecajn plumrandojn.

## Statuso 
La IUCN taksis la Fulgan ermitkolibron kiel Malplej Zorgigan, kvankam ĝia populacigrandeco kaj tendenco estas nekonataj. Ĝi estas "loka kaj ĝenerale malofta tra [sia] relative malgranda arealo".

## Referencoj 
* del Hoyo, J.; Elliot, A. & Sargatal, J. (editors). (1999). *Handbook of the Birds of the World. Volume 5*: Barn-Owls to Hummingbirds. Lynx Edicions. ISBN 8487334253
* Restall, R., C. Rodner, & M. Lentino (2006). *Birds of Northern South America.* Christopher Helm, London.  (vol. 1),  (vol. 2).

## Eksteraj ligiloj
Kategorio:Apodoformaj
Kategorio:Birdoj de Ameriko